मुडझा गावात हगवण आजाराचे वाढते प्रमाण – जनजागृतीची गरज
          जाणीव रुग्णालय, गेवरा बूज, ता. सावली, जि. चंद्रपूर येथे मागील सप्टेंबर ते ऑक्टोंबर या महिन्यातील दिवसांत मुडझा गावातील सुमारे १६ रुग्ण हगवण (गॅस्ट्रोएन्टरायटिस) या आजाराने उपचारासाठी आले. या सर्व रुग्णांना वेळेवर उपचार मिळाल्यामुळे त्यांची प्रकृती सुधारली आहे. या मध्ये सगळ्याच वयोगटातील व्यक्ती होते. 
         हगवण हा पचन संस्थेवर परिणाम करणारा पाण्याद्वारे पसरणारा संसर्गजन्य आजार आहे. प्रामुख्याने पावसाळ्यानंतर किंवा पिण्याच्या पाण्याची स्वच्छता कमी झाल्यावर या आजाराचे प्रमाण वाढताना दिसते.
· प्रसंग:- 
· रुग्णालयात आलेल्या एका १७ वर्षीय तरुण रुग्णाला अतिशय तीव्र हगवण झाल्याने शरीरातील पाण्याची आणि मिठाची मोठी कमतरता झाली होती. रुग्णाची ब्लड प्रेशर ६१/५४ mmhg आणि पल्स रेट ३७ प्रति मिनिट इतकी खाली गेली होती, हि स्थिती अत्यंत गंभीर स्थिती होती. यामुळे त्यांना पाहटे ४:०० वाजता अगदी हातात उचलून त्याला रुग्नालयात घेऊन आले. रुग्णाला त्वरित सलाईनद्वारे व इलेक्ट्रोलाईट देण्यात आले, तसेच  डॉक्टरांच्या सतत देखरेखीत उपचार करण्यात आले. वेळेवर उपचार मिळाल्यामुळे रुग्णाची प्रकृती सुधारली आणि काही दिवसात तो पूर्णपणे बरा झाला. या प्रकरणातून हे स्पष्ट होते कि हगवण सारख्या आजारात वेळेवर उपचार घेणे किती आवश्यक आहे, कारण डीहायड्रेशनमुळे काही वेळा जीवघेणा धोका निर्माण होऊ शकतो.   
· तसेच ६७ वर्षाच्या आजीबाई च्या बाबतीतहि अशीच परिस्थिती होती. त्यांना सतत उलट्या,पातळ शौच आणि अशक्तपणामुळे चालणेही कठीण झाले होते. योग्य औषधोपचार, पाणी-मिठाचे संतुलन आणि विश्रांती यामुळे त्यांची तब्येत सुधारली.
· याशिवाय काही लहान मुले आणि प्रौढ व्याक्तीनाही हगवनाची लक्षणे दिसली, परंतु सर्वाना वेळेवर वैद्यकीय सेवा मिळाल्याने कोणतीही गंभीर परिस्थिती निर्माण झाली नाही.
· या उदाहरणांतून हे स्पष्ट होते कि हगवण कोणत्याही वयोगटातील व्यक्तीला होऊ शकतो, आणि वेळेवर उपचार घेणे सर्वात महत्वाचे आहे.

· हगवण आजाराची कारणे
· दूषित किंवा अस्वच्छ पाणी पिणे.
· अन्न झाकून न ठेवणे आणि माशा बसणे.
· हात न धुता खाणे किंवा स्वयंपाक करणे.
· शौचालय व आसपासची अस्वच्छता.
· नाल्यांचे सांडपाणी पिण्याच्या पाण्यात मिसळणे.
· या कारणांमुळे विब्रिओ कॉलरी (Vibrio cholerae) किंवा ई. कोलाई (E. coli) सारखे जिवाणू पोटात जातात आणि आतड्यांना संसर्ग होतो.

· लक्षणे
· हगवण झाल्यानंतर साधारणपणे काही तासांतच खालील लक्षणे दिसू शकतात:
· वारंवार पातळ शौच होणे.
· उलटी होणे.
· पोटात मुरडा आणि दुखणे.
· अंगदुखी, अशक्तपणा.
· शरीरातील पाण्याची कमतरता (डिहायड्रेशन).
· काही वेळा ताप व चक्कर येणे.

· उपचार आणि काळजी
· हगवण ही साधी वाटणारी पण गंभीर होऊ शकणारी स्थिती आहे.
· रुग्णाने त्वरित डॉक्टरांचा सल्ला घ्यावा आणि घरगुती उपचारांवर अवलंबून राहू नये.

· उपचारात खालील गोष्टी महत्त्वाच्या आहेत:
· भरपूर स्वच्छ पाणी पिणे.
· ओरल रिहायड्रेशन सोल्यूशन (ORS) द्रावण देणे.
· उलटी थांबवण्यासाठी व पचन सुधारण्यासाठी औषधे.
· गंभीर रुग्णांना सलाईन व अँटिबायोटिक उपचार.
· डिहायड्रेशन झाल्यास शरीरातील पाणी आणि मीठांचे प्रमाण त्वरित भरून काढणे आवश्यक असते.

· प्रतिबंधक उपाय
· हगवणपासून बचाव हा सर्वात उत्तम उपाय आहे. त्यासाठी पुढील गोष्टी काटेकोरपणे पाळाव्यात:
· उकळलेले किंवा फिल्टर केलेले पाणीच प्या.
· हात स्वच्छ धुवा – खाण्यापूर्वी, शौचानंतर आणि अन्न बनवण्यापूर्वी.
· अन्न झाकून ठेवा व माशांपासून दूर ठेवा.
· घराभोवती व पाण्याचे टाके स्वच्छ ठेवा.
· सांडपाण्याची योग्य विल्हेवाट लावा.
· मुलांना रस्त्यावरचे पाणी किंवा खाद्यपदार्थ देणे टाळा.
· लक्षणे दिसताच त्वरित दवाखान्यात जा.

· जाणीव रुग्णालयाची जनजागृती मोहिम
· जाणीव रुग्णालयातील वैद्यकीय अधिकारी आणि कर्मचारी रुग्ण व नातेवाईकांना  हगवणसंबंधी माहिती दिले. 

· निष्कर्ष
· स्वच्छता, सुरक्षित पाणी आणि चांगल्या सवयी — या तीन गोष्टींचे पालन केल्यास हगवणसारख्या आजारांवर सहज नियंत्रण मिळवता येते.
· आपल्या आणि आपल्या कुटुंबाच्या आरोग्यासाठी स्वच्छतेची काळजी घ्या आणि कोणतेही लक्षण दिसल्यास त्वरित दवाखान्याशी संपर्क साधा.

– जाणीव रुग्णालय, गेवरा बूज, ता. सावली, जि. चंद्रपूर

